Ysterman-atleet steeds vermis; familie reis na SADavid Bellet-Brissaud (Foto verskaf deur SAPD) Die polisie in Port Elizabeth in die Oos-Kaap is steeds op soek na David Bellet-Brissaud, die 48-jarige ysterman-atleet van Gaboen, nadat hy Vrydagoggend vroeg onder raaiselagtige omstandighede verdwyn het. Kol. Priscilla Naidu, woordvoerder van die polisie, het Maandag aan Maroela Media gesê die polisie het in dié stadium geen leidrade oor Bellet-Brissaud se verdwyning nie. Naidu sê die polisie oorweeg alle moontlikhede om antwoorde oor die atleet se verdwyning te kry. “Ons wil geen afleidings of bespiegelinge maak nie,” het sy gesê. “In dié stadium weet ons nog net dat hy die hotel verlaat het, maar hoekom hy dit gedoen het en waarheen hy op pad was, is nie duidelik nie.” Sy sê een van dié moontlikhede is onder meer om Bellet-Brissaud se horlosie te gebruik om hom op te spoor. “Ons weet nog nie of dit moontlik gaan wees nie, maar die moontlikheid word ondersoek,” het sy gesê. Naidu het gesê Bellet-Brissaud se vrou is ook nog in Suid-Afrika. Volgens haar het die atleet se suster, sy broer, ma en ouma ook intussen na Suid-Afrika gereis. Maroela Media het vroeër berig Bellet-Brissaud en sy vrou het Donderdag omstreeks 15:20 by die Paxton-hotel in Port Elizabeth ingeboek. Hy was in Port Elizabeth om aan die Ysterman Afrika-kampioenskap deel te neem. Die egpaar was saam met vriende uit maar het omstreeks 21:00 na hul kamer teruggekeer. Sy vrou het Vrydagoggend 01:00 wakker geword en Bellet-Brissaud was nie in die kamer nie. Kringtelevisiebeeldmateriaal wys Bellet-Brissaud het die kamer verlaat, uit die hotel geloop en in die straat af gestap. Hy het sonder sy selfoon en beursie spoorloos verdwyn en is nog nie weer gesien nie. Enigiemand wat Bellet-Brissaud sien word versoek om ao. Eric Mathews te bel by 083 380 3714.